Biblia Mli Saji David kɛ Goliat - Yehowa Odasefoi a-Wɛb Saiti\nFILISTIBII lɛ ba ni amɛkɛ Israel abawu ta ekoŋŋ. David nyɛmimɛi hii onukpai etɛ fata Saul asraafoi lɛ ahe agbɛnɛ. No hewɔ lɛ, gbi ko lɛ Ishai kɛɛ David akɛ: ‘Ŋɔɔ mamu kɛ aboloo akwaabɔi ﬁoo ko ni okɛyaha onyɛmimɛi lɛ. Ni okwɛ bɔ ni amɛ yɔɔ.’\nBeni David shɛ tawuu he lɛ, etee ta lɛ naa koni eyatao enyɛmimɛi hii lɛ. Ni Filistinyo obalaŋ Goliat je kpo koni ebaye Israelbii lɛ ahe fɛo. Nɛkɛ ji bɔ ni efeɔ daa leebi kɛ gbɛkɛ gbii 40 sɔŋŋ nɛ. Ebolɔɔ waa akɛ: ‘Nyɛhalaa nyɛteŋ nuu kome ni ekɛ mi abawua. Kɛ eye kunim ni egbe mi lɛ, no lɛ wɔbaatsɔmɔ nyɛ nyɔji. Shi kɛ miye kunim ni migbe lɛ lɛ, nyɛbaatsɔmɔ wɔ nyɔji. Nyɛhalaa nuu kɛjɛa nyɛteŋ ni ekɛ mi abanɔ ni wɔkwɛ.’\nDavid bi asraafoi lɛ ekomɛi akɛ: ‘Mɛni aaafee aha mɔ ni aaagbe Filistinyo nɛɛ ni eeejie ahorabɔɔ nɛɛ yɛ Israel nɔ lɛ?’\nAsraafonyo lɛ here nɔ akɛ: ‘Saul baaha lɛ nii babaoo. Ni ekɛ lɛ diɛŋtsɛ ebiyoo lɛ baaha lɛ akɛ eŋa.’\nShi Israelbii lɛ fɛɛ miishe Goliat gbeyei, ejaakɛ eda waa diɛŋtsɛ. Ekwɔ fe ninetalɔi 9 (aaafee mitai 3), ni eyɛ asraafonyo kroko ni hiɛɔ etsɛŋ ehaa lɛ.\nAsraafoi lɛ ekomɛi tee ni amɛyakɛɛ Maŋtsɛ Saul akɛ David miitao ni ekɛ Goliat awu. Shi Saul kɛɛ David akɛ: ‘Onyɛŋ okɛ Filistinyo nɛɛ awu. Gbekɛ kɛkɛ jio, ni lɛ lɛ tawulɔ ji lɛ kɛjɛ egbekɛbiiashi tɔ̃ɔ.’ Ni David ha hetoo akɛ: ‘Oshishibrishi kɛ jata ni bamɔ mitsɛ tooi lɛ, migbe amɛ. Ni nɛkɛ Filistinyo nɛɛ baatsɔ tamɔ amɛteŋ mɔ kome. Yehowa baaye abua mi.’ No hewɔ lɛ Saul kɛɛ akɛ: ‘Yaa, ni Yehowa kɛo aya.’\nNi David tee faa ko naa ni eyahala fɔbitɛi enumɔ ni ekɛwo ekotoku lɛ mli. Ni ekɔ ekromia lɛ ehiɛ edɛŋ, ni eyi mli ní ekɛ obalaŋ lɛ ayakpe. Beni Goliat na lɛ lɛ, ebuuu lɛ. Esusu akɛ ewaŋ kwraa kɛha lɛ akɛ eeegbe David.\nGoliat kɛɛ akɛ: ‘Bo lɛ ba, ni maŋɔ oheloo maha ŋwɛi loofɔji kɛ ŋa nɔ kooloi ni amɛye.’ Shi David kɛɛ akɛ: ‘Bo lɛ ooba miŋɔɔ kɛ klante, kɛ akpɔlɔ kɛ tsɛŋ, shi mi lɛ miiba oŋɔɔ yɛ Yehowa Zebaot gbɛi amli. Ŋmɛnɛ gbi nɛɛ Yehowa aaajieo awo midɛŋ, ni magbeo.’\nKɛkɛ ni David jo foi kɛbɛŋkɛ Goliat. Ni ekɔ fɔbitɛi lɛ ekome kɛjɛ ekotoku lɛ mli, ni ekɛwo ekromia lɛ mli, ni ekɛ ehewalɛ fɛɛ fɔ̃. Fɔbitɛ lɛ tee trɔmɔɔ kɛyatswa Goliat hiɛnaa, ni egbee shi ni egbo! Beni Filistibii lɛ na akɛ amɛ tatsɛ lɛ egbee shi lɛ, amɛ fɛɛ amɛtsɔ amɛhe ni amɛjo foi. Ni Israelbii lɛ jo foi kɛnyiɛ amɛsɛɛ ni amɛye amɛnɔ kunim yɛ ta lɛ mli.\nGoliat ye Israel asraafoi lɛ ahe fɛo yɛ mɛni he?\nTe Goliat da agbo ha tɛŋŋ, ni mɛni Maŋtsɛ Saul wo shi akɛ ekɛbaaha nuu ni baagbe Goliat lɛ?\nMɛni David wie be ni Saul kɛɛ lɛ akɛ enyɛŋ ekɛ Goliat awu akɛni David ji gbekɛ kɛkɛ hewɔ lɛ?\nDavid jie hekɛnɔfɔɔ ni eyɔɔ yɛ Yehowa mli lɛ kpo yɛ hetoo ni eha Goliat lɛ mli yɛ mɛɛ gbɛ nɔ?\nTaakɛ onaa yɛ mfoniri lɛ mli lɛ, mɛni David kɛgbe Goliat, ni mɛni Filistibii lɛ fee yɛ enɛ sɛɛ?\nKanemɔ 1 Samuel 17:1-54.\nMɛni ji nɔ titri hewɔ ni David sheee gbeyei lɛ, ni te wɔɔfee tɛŋŋ wɔná ekãa ni eyɔɔ lɛ eko? (1 Sam. 17:37, 45; Efe. 6:10, 11)\nMɛni hewɔ esa akɛ Kristofoi akpoo akaŋshii mumɔ ni tamɔ Goliat nɔ̃ lɛ be mli ni amɛkɛ amɛhe woɔ shwɛmɔi loo hiɛtserɛjiemɔi amli lɛ? (1 Sam. 17:8; Gal. 5:26; 1 Tim. 4:8)\nDavid wiemɔi lɛ tsɔɔ akɛ eyɛ hemɔkɛyeli akɛ Nyɔŋmɔ baaﬁ esɛɛ yɛ mɛɛ gbɛ nɔ? (1 Sam. 17:45-47; 2 Kron. 20:15)\nMɛɛ gbɛ nɔ sane nɛɛ tsɔɔ yɛ akɛ nɔmɔ lɛ jeee tawuu folo ko kɛkɛ ni kã asraafoi akui enyɔ ateŋ, shi moŋ eji ta diɛŋtsɛ ni kã apasa nyɔŋmɔi kɛ anɔkwa Nyɔŋmɔ ni ji Yehowa lɛ teŋ? (1 Sam. 17:43, 46, 47)\nShwɛɛnii ni afɔ amɛ mu lɛ kaseɔ David nɔkwɛmɔnɔ ni kɔɔ he ní akɛaafɔ Yehowa nɔ lɛ he yɛ mɛɛ gbɛ nɔ? (1 Sam. 17:37; Yer. 1:17-19; Kpoj. 12:17)\nKɛmaje Mɔ Ko Kɛmaje Mɔ Ko Biblia Mli Sane 58: David kɛ Goliat